২০৩০-এর আগেই ৯৯ শতাংশ চাকরি খাবে AI, বিশ্বজুড়ে বাড়ছে আশঙ্কা

ওয়েব ডেস্ক: বর্তমানে আমাদের বিভিন্ন কাজে সহায়তা করলেও ভবিষ্যতে আমাদেরই সর্বনাশ ডেকে আনবে কৃত্রিম বুদ্ধিমত্তা (Artificial Intelligence)! এআই প্রযুক্তির (AI Technology) অগ্রগতির সঙ্গে এই প্রশ্নটাও প্রাসঙ্গিক হয়ে উঠছে। এর মাঝেই শ্রমবাজারের উপর এআই-এর প্রভাব নিয়ে বড় আশঙ্কার কথা শোনালেন বিশেষজ্ঞরা। লুইসভিল বিশ্ববিদ্যালয়ের কম্পিউটার বিজ্ঞান অধ্যাপক রোমান ইয়াম্পোলস্কি (Roman Yampolskiy) সম্প্রতি দাবি করেছেন, ২০৩০ সালের মধ্যে পৃথিবীর ৯৯ শতাংশ কর্মী চাকরি হারাতে পারেন শুধুমাত্র এআই-এর কারণে।

বিপুল সংখ্যক কর্মী ছাঁটাইয়ের (Layoffs) আশঙ্কা শুধু নিম্নবিত্ত বা শ্রমিক শ্রেণির মধ্যেই সীমাবদ্ধ থাকবে না; কোডার, প্রম্পট ইঞ্জিনিয়ার সহ দক্ষ পেশাজীবীরাও এআই-এর এই অদৃশ্য আগ্রাসনের শিকার হতে পারেন বলে মনে করছেন ইয়াম্পোলস্কি। তাঁর মতে, ২০২৭ সালের মধ্যেই বাজারে এসে যাবে আর্টিফিশিয়াল জেনারেল ইন্টেলিজেন্স (AGI)। এরপর তিন বছরের মধ্যে শ্রমবাজার ভেঙে পড়বে বলে ধারণা তাঁর। কারণ এআই টুলস এবং হিউম্যানয়েড রোবট মানুষের তুলনায় অনেক কম খরচে কাজ করতে সক্ষম হবে বলে মনে করেন ইয়াম্পোলস্কি।

আরও পড়ুন: দেশের প্রথম মাইক্রপ্রসেসর ‘বিক্রম’ লঞ্চ করে বিরাট বার্তা দিল ISRO

তবে এই আশঙ্কা নতুন কিছু নয়। ইতিমধ্যে বিশ্বজুড়ে একই সতর্কবার্তা দিয়েছেন অ্যানথ্রোপিক-এর সিইও দারিও আমোডেই (Dario Amodei)। তিনি বলেন, আগামী পাঁচ বছরের মধ্যে ৫০ শতাংশ সাদা কলারের কর্মী চাকরি হারাতে পারে। তাঁর অভিযোগ করেন, আসন্ন এই আশঙ্কা নিয়ে কোনও দেশ এখনও সেভাবে সচেতন নয় এবং সাধারণ মানুষ ঘটনাটি গুরুত্ব দিচ্ছে না।

এই অবস্থায় বিশেষজ্ঞরা মনে করছেন, এআই প্রযুক্তির উন্নতি যেমন একদিকে মানবসভ্যতার উন্নতির স্টিমারে নতুন করে বাস্পের সঞ্চার ঘটাচ্ছে, তেমনই আবার এটি মানব মর্যাদার উপর মারাত্মক চাপ সৃষ্টি করতে পারে।